aammb - Associació d'Amics del Museu Marítim de Barcelona

Visites al pailebot Santa Eulàlia
2023-01-01 - 2023-12-31 | Pailebot Santa Eulàlia, Moll Bosch i Alsina, Barcelona, Barcelona, 08039
El pailebot Santa Eulàlia és un veler centenari que forma part de la flota del Museu Marítim de Barcelona. Va ser un dels darrers velers dedicats al transport de mercaderies a la Mediterrània. Avui és un element del patrimoni fonamental per comprendre la història marítima del nostre país. L’any 2011 la Generalitat de Catalunya el va declarar Bé Cultural d’Interès Nacional (BCIN).
Actualment, el Santa Eulàlia exerceix com a ambaixador del Museu, de la ciutat i del país, i participa en esdeveniments culturals marítims. És l’escenari més esperat dels cursos d’astronomia, de fotografia marítima i d’altres activitats del programa educatiu que s’organitzen des del Museu. És també un dels protagonistes del Nadal a Barcelona, com a vaixell en el qual arriben els Reis d’Orient a la ciutat.
El Santa Eulàlia és amarrat al Moll de la Fusta (Bosch i Alsina), al Port Vell de Barcelona, molt a prop del Museu Marítim. Es pot visitar diàriament i dissabte al matí surt a navegar pel front marítim de Barcelona.
L’embarcació va ser construïda l’any 1918 a Torrevella (Alacant) per encàrrec de l’armador Pascual Flores, que el va batejar amb el nom de la seva filla: Carmen Flores. Es va dedicar a transportar mercaderies (cereals, fusta, sal, minerals…) a la Mediterrània i també a l’Atlàntic (Cuba). Per la seva rapidesa i el seu bon rendiment, es va guanyar el sobrenom d’El Chulo.
Al llarg de la seva vida aquest vaixell s’ha transformat diverses vegades per adaptar-se a diferents usos. L’any 1928 va incorporar el seu primer motor. L’any 1975 va ser transformat en un vaixell auxiliar per a treballs submarins. Ha canviat de propietat i de nom en diverses ocasions: Puerto de Palma (1931), Cala San Vicenç (1936) i Sayremar Uno (1975).
L’any 1997 el Museu Marítim de Barcelona el va adquirir en una subhasta pública, amb l’objectiu de preservar un dels darrers pailebots existents a la Mediterrània. Entre 1998 i 1999 el Museu va fer-hi els treballs de restauració per retornar-li l’aparença original i incorporar-lo a la seva col·lecció.
L’any 2000 el pailebot va tornar a l’aigua rebatejat amb el nom de Santa Eulàlia, en honor a la copatrona de la ciutat.
Els socis de l’AAMMB poden visitar-lo de forma totalment gratuïta. Preguem contacteu amb la junta per organitzar la vostra visita.

HORARIS DE VISITA
El pailebot no és accessible a persones en cadira de rodes.
Horari d’estiu (abril-octubre)
De dimarts a diumenge i festius: de 10h a 20h
Dissabte: de 14h a 20 h
Dilluns no festius, tancat.
Horari d’hivern (novembre-març)
De dimarts a diumenge i festius: de 10h a 17.30h
Dissabte: de 14h a 17.30h
Dilluns no festius, tancat.
Emplaçament:
Moll Bosch i Alsina (Moll de la Fusta)

Exposició al MMB: Animals a bord!!
2023-10-27 10:00 - 2024-03-03 20:00 (Europe/Madrid) | MMB (Museu Marítim de Barcelona), Avinguda de les Drassanes, s/n, Barcelona, Barcelona, 08001, Spain
Del 27 d’Octubre del 2023 fins el 3 de Març del 2024
Els animals i les persones han navegat en els mateixos vaixells durant molts segles. Les bèsties s’han embarcat cap a nous destins perquè la vida de la gent n’ha depès absolutament: per al conreu, el transport, la guerra, el consum,… I han compartit embarcació —i espais— fins que, a partir dels anys setanta, les legislacions sobre el seu transport es van fer més estrictes.
D’una banda, es carregava bestiar viu per anar consumint-lo al llarg de la travessia: galls i gallines, porcs, xais,… De l’altra, hi havia animals, com ara gats o gossos, que tenien unes feines assignades. També n’hi havia d’altres que s’hi colaven, fet que ocasionava la desesperació de la tripulació: rates, xinxes, paneroles i tota mena d’espècies que, en vaixell, han anat envaint nous territoris. I, evidentment, sempre s’hi han embarcat animals de companyia.
L’exposició sorgeix arran de les anècdotes que s’expliquen en una tertúlia que el Museu celebra periòdicament amb capitans ja retirats de la marina mercant. La mostra s’il·lustra amb fotografies cedides per col·leccions públiques i privades, i s’ha completat amb fotografies de mascotes a bord d’embarcacions, aconseguides mitjançant una crida a les xarxes socials. Així mateix, presenta elements lúdics com un photocall i jocs vinculats al relat de l’arca de Noè.
Des del museu s’oferiran visites comentades exclusives per a socis i sòcies de l’Associació d’Amics del Museu Marítim de Barcelona. Consulteu-nos les dates!!
INFORMACIÓ:
Data: Del 27/10/2023 al 03/03/2024
Horaris: De 10:00h a 20:00h
Lloc: Vestíbul del Museu Marítim de Barcelona
Accés gratuït
Més info: mmb.cat

Funifira a Gelida: Maquetisme, modelisme i lleure ferroviari
2023-11-10 19:00 - 2023-11-12 19:00 | Gelida, Gelida, Espanya
Maquetisme, modelisme i lleure ferroviari + Gastronomia i vins/caves de Gelida
10, 11 i 12 de Novembre del 2023
La Funifira de Gelida és la trobada anual del maquetisme i el modelisme, juntament amb el lleure ferroviari, la gastronomia i el vi i el cava.
Al llarg del proper cap de setmana, podrem gaudir de tot tipus d’activitats repartides per tot el municipi:

L’espai del transport sostenible.
El Trenet solidari.
Exposicions i exhibicions de modelisme i maquetisme ferroviari, naval, vehicles, aeri.
Trobada Lego de Gelida per a grans i petits.
Gastronomia local i vins i caves del Penedès.
Concerts de música en directe.
Tallers de robòtica.
Manualitats.

La visita al castell, els cellers locals o passejar per la localitat són altres dels al·licients inclosos al programa d’activitats.
La Funifira de Gelida es celebra des del 2010 per commemorar l’aniversari del Funicular de Gelida, un mitjà de transport públic i elèctric que ens recorda que ja fa gairebé 100 anys que el poble apostava per la mobilitat sostenible. Amb la consciència de la necessitat de canviar els models de mobilitat actuals, el “Funi” ens ha inspirat a prendre mesures.
Acompanyant la fira de mobilitat, no podia faltar la part gastronòmica. Podreu degustar plats preparats pels establiments locals de Gelida i acompanyar-los amb vins, caves i cerveses de la zona. Una oportunitat per descobrir i gaudir dels sabors locals mentre passegeu per l’esdeveniment.
_____________________
HORARIS I ESPAIS
ESPAI TEMÀTIC
PAVELLÓ MUNICIPAL
Dissabte: de 10:00h a 14:00h i de 16:00h a 20:00h
Diumenge: de 10:00h a 14:00h
ESPAI GASTRONÒMIC
PISTA UNIÓ CASAL GELIDENC
Divendres: de 19:00h a 23:00h
Dissabte: de 12:00h a 17:00h i de 19:00h a 23:00h
Diumenge: de 12:00h a 16:00h
TROBADA LEGO

SALÓ ESPECTACLES UCG – Exposició
Dissabte: de 10:00h a 14:00h i de 16:00h a 20:00h
Diumenge: de 10:00h a 14:00h i de 16:00h a 19:00h
PLAÇA DE LA VILA – Espai lúdic – Taller
Dissabte: de 10:00h a 20:00h
Diumenge: de 10:00h a 19:00h

PREU: Segons l’activitat.
Descarregar el programa: FUNIFIRA 2023
Més info: funifira

Exposició al MMB: Retrats de Vaixells
2023-11-11 10:00 - 2024-11-17 20:00 | MMB (Museu Marítim de Barcelona), Avinguda de les Drassanes, s/n, Barcelona, Barcelona, 08001, Spain
Retrats de vaixells. Del segle XIX als “shipspotters”
Del 9 de Juny del 2023 fins el 17 de Novembre del 2024
Des de l’antiguitat s’han fet representacions gràfiques de vaixells però poques vegades es pot identificar el vaixell, és a dir, conèixer-ne el nom i la història.
Amb aquesta exposició, el Museu Marítim de Barcelona mostra com han evolucionat els retrats dels vaixells de la mà dels avenços tecnològics i dels canvis socials, adaptant-se a les eines de representació d’imatges de cada moment, canviant els motius per fer el retrat, de qui fa l’encàrrec, així com els perfils dels autors i la manera de difondre’ls.
L’exposició s’inicia amb una introducció breu mostrant alguns antecedents del s. XVIII. A partir d’aquí, es fa un recorregut cronològic mostrant com ha anat canviant la manera de fer aquests retrats i les tècniques que s’han utilitzat: des del segle XIX, amb el creixement de les grans empreses navilieres i l’inici d’una gran demanda i producció de retrats pintats de vaixells, fins a l’actualitat amb els shipspotters o observadors de vaixells, presents als ports de tot el món, que a més d’imatges, comparteixen també la informació tècnica de les embarcacions.
Des del museu s’oferiran visites comentades exclusives per a socis i sòcies de l’Associació d’Amics del Museu Marítim de Barcelona, de la mà de la Teresa Sala, la comissària de l’exposició i restauradora del museu. Consulteu-nos les dates!!
INFORMACIÓ:
Data: Del 09/06/2023 al 17/11/2024
Horaris: De 10:00h a 20:00h
Lloc: Naus de les Drassanes (nau 1)
Més info: mmb.cat
També podeu visitar l’Exposició virtual en 3D fent click aquí.
